b'\n_START_ARTICLE_\nHiidlased\n_START_PARAGRAPH_\nHiidlased on L\xc3\xa4\xc3\xa4nemere saare Hiiumaa p\xc3\xb5lisasukad.\n_START_SECTION_\nHiidlaste seltsid\n_START_PARAGRAPH_\nHiiumaal on tavaks jagada inimesi seltsideks elukoha, kunagiste tegevuste ja ka p\xc3\xa4ritolu j\xc3\xa4rgi. Eri aegadel on k\xc3\xa4ibel olnud umbes 50 seltsinimetust, millest aktiivsemalt on kasutatud umbes k\xc3\xbcmmekonda. Hiidlaste seltsideks jagamine sai alguse hiljemalt 19. sajandil, kui saare eri kihelkondades elavate inimeste vahel tihenes l\xc3\xa4bik\xc3\xa4imine. See t\xc3\xb5i teistele n\xc3\xa4htavaks naaberpiirkonna erip\xc3\xa4rad. Viimasel p\xc3\xb5hinevadki suures osas hiidlaste seltsinimetused. Peaaegu k\xc3\xb5ikide nimede tekke kohta leidub legend. Tuntumad seltsid on "kohvil\xc3\xa4hkrid", "t\xc3\xb5rvak\xc3\xb5plased", "vandiraijujad", "odratolgused", "kannatliku seltsi hiidlased", "toobrihiidlased", "p\xc3\xa4takavallamehed", "l\xc3\xa4\xc3\xa4tserokamehed", "ehthiidlased", "vesihiidlased", "m\xc3\xa4rahiidlased", "hobuhiidlased", "koldsel\xc3\xb6uamehed"._NEWLINE_Seoses K\xc3\xa4rdla kalevivabriku arenguga levis kohvijoomise komme K\xc3\xa4rdla vabrikuasulas. See tekitas naaberk\xc3\xbclade inimestes kadedust ning K\xc3\xa4rdla elanike hakati kutsuma "kohvil\xc3\xa4hkriteks". Tubala k\xc3\xbcla l\xc3\xa4hedal pidavat olema maa sees vai, mis Hiiumaad merep\xc3\xb5hjas kinni hoiab. Seet\xc3\xb5ttu on Tubala ja N\xc3\xb5mba k\xc3\xbcla inimesi on nimetatud "ehthiidlasteks". Hausma ja Paluk\xc3\xbcla rahvast on h\xc3\xbc\xc3\xbctud "l\xc3\xa4\xc3\xa4tserokameesteks" v\xc3\xb5i "l\xc3\xa4\xc3\xa4tsaleememeesteks". Seda seep\xc3\xa4rast, kuna neis k\xc3\xbclades olnud p\xc3\xb5llupind nii vilets, et seal andis rahuldavat saaki vaid l\xc3\xa4\xc3\xa4ts. K\xc3\xa4rdla elanikud andsid P\xc3\xbchalepa valla elanikele Paladelt Partsini nimetuseks "hapupiimal\xc3\xa4hkrid" v\xc3\xb5i "hapupiimalehkrid". K\xc3\xa4ttemaksuna antud nimi peegeldas seda, et neis piirkondades oli peamiseks joogiks hapupiim. P\xc3\xbchalepa valla elanike teatakse \xc3\xbcldiselt "p\xc3\xa4takavallameeste" v\xc3\xb5i "suurevallameestena". Vallas endas aga k\xc3\xa4ib nimi peamiselt Suurem\xc3\xb5isa ja Heltermaa \xc3\xbcmbruse elanike kohta. Nimi tuleneb jalavarjudest - p\xc3\xa4takatest - mida kohalikud mehed talvel kandsid. P\xc3\xbchalepa valla inimesi on Kassari elanikud kutsunud "heilutajateks", kuna nad h\xc3\xa4\xc3\xa4ldasid s\xc3\xb5na alguse h-h\xc3\xa4\xc3\xa4likut eriti selgelt. "Hh-heltermaameesteks" nimetati Heltermaa k\xc3\xbcla rahvast. Heltermaa ja T\xc3\xa4rkma elanike, kes k\xc3\xa4isid hobusega talvel \xc3\xbcle mere, nimetati "hobuhiidlasteks"._NEWLINE_Oder, millest \xc3\xb5lut tehti, kasvas K\xc3\xa4ina \xc3\xbcmbruses v\xc3\xa4ga h\xc3\xa4sti. K\xc3\xa4inast P\xc3\xbchalepa poole j\xc3\xa4\xc3\xa4vatel saare viljakamatel aladel elavaid inimesi kutsuti selle p\xc3\xa4rast "odratolgusteks". Kassari elanike on saare kuju ja rohkete j\xc3\xa4neste t\xc3\xb5ttu nimetatud "j\xc3\xa4nesesaaremeesteks". Jausa k\xc3\xbcla oli tuntud rohkete veskite poolest. Veskitelt heljus alailma jahutolmu ning seet\xc3\xb5ttu nimetati k\xc3\xbcla elanike "j\xc3\xa4husepeaga j\xc3\xa4usameesteks". Lelu metsades peeti huntidele ajuhjahti ning selle j\xc3\xa4rgi said sealsed elanikud nimeks "hundij\xc3\xb5lklased". Tuntud puidust esemete valmistajad elasid P\xc3\xa4rnseljal, \xc3\x9chtril, Tatermal ja teistes Hiiumaa metsak\xc3\xbclades. Neid kutsuti "toobrihiidlasteks". "M\xc3\xa4rahiidlased" elasid Jausa ja Emmaste otsa vahel. Rohke hobuste kasvatamine andis piirkonnale sellise nime._NEWLINE_Hiiumaal kutsuti \xc3\xbcldiselt mehi isasteks ja naisi emasteks. Kuna Emmaste kihelkonna nimi sarnaneb s\xc3\xb5naga "emaste", siis hakati piirkonna elanikke kutsuma "emasteotsameesteks", K\xc3\xa4ina kandis kutsuti neid pilavalt "naisteotsameesteks". Teise seletuse j\xc3\xa4rgi sai piirkond nime sellest, et Emmastes k\xc3\xa4isid mehed sageli merd s\xc3\xb5itmas, siis korraldasid kogu elu naised. "Vesihiidlasteks" peeti K\xc3\xa4inas eelk\xc3\xb5ige S\xc3\xb5ru ja Tohvri kandi elanike. Samas oli nimi laiemalt kasutusel meremeeste pilkenimena. T\xc3\xa4rkma k\xc3\xbclas elasid "varat\xc3\xb5usjad". Kuna kohalikud elanikud pidid kaugel heinamaal ja metsas k\xc3\xa4ima, siis olid nad sunnitud vara \xc3\xa4rkama. K\xc3\xbclama k\xc3\xbclast p\xc3\xb5hja pool Emmaste kihelkonnas elasid "koldsel\xc3\xb6uamehed". Erinevalt teistest seltsinimetustest on sellel palju t\xc3\xb5lgendusi. Erinevate versioonide j\xc3\xa4rgi on nimi piirkonnale antud h\xc3\xbcljeste k\xc3\xbcttimise, nastikute rohkuse, v\xc3\xb5i tootmise, p\xc3\xa4ikese peegelduse ja muu sarnase p\xc3\xa4rast. Haldi, M\xc3\xa4nspe, \xc3\x95ngu, Kiivera ja N\xc3\xb5mme k\xc3\xbclade elanikke on kutsutud "liivastrampijateks". Seda piirkonnas asuvate randade rohke liiva t\xc3\xb5ttu. _NEWLINE_"Vandiraiujad" elasid Mardihansu lahest Tahkuna otsani v\xc3\xa4lja. K\xc3\xb5pu poolsaarel tegeleti laialt rannast laudade, palkide ja muu vara korjamisega, mida lained maale t\xc3\xb5id. K\xc3\xb5pu k\xc3\xbclas ja selle \xc3\xbcmbruse elanike nimetati "t\xc3\xb5rvak\xc3\xb5plasteks". K\xc3\xb5pu k\xc3\xbcla \xc3\xbcmbruses kasvasid v\xc3\xa4ga vaigused ja t\xc3\xb5rvased m\xc3\xa4nnid, millest aeti t\xc3\xb5rva, mis oli tuntud \xc3\xbcle saare. Laiemas m\xc3\xb5ttes nimetatakse "t\xc3\xb5rvak\xc3\xb5plasteks" kogu K\xc3\xb5pu poolsaare elanike. Puski k\xc3\xbclast Taresteni j\xc3\xa4i "kannatliku seltsi hiidlaste" asuala. Tegemist on v\xc3\xa4heviljakate piirkondadega ja kus p\xc3\xb5ldude harimine n\xc3\xb5udis rohkesti kannatust._NEWLINE_"\xc3\x84mblikud" ka nimetusega "\xc3\xa4mblikmehed" on Kidaste k\xc3\xbclas ja l\xc3\xa4hedal ammu enne seda, kui \xc3\xa4mblikmees Hollywoodi j\xc3\xb5udis._NEWLINE_Lisaks eelpool nimetatud seltsidele kutsusid hiidlased mujalt saarele asunuid "isehakanud hiidlasteks". P\xc3\xa4rimuse kohaselt peab v\xc3\xa4ljastpoolt Hiiumaale tulnu elama seal kas kaheksa v\xc3\xb5i k\xc3\xbcmme aastat enne, kui ta v\xc3\xb5ib ennast hiidlaseks lugeda ja vastavalt oma asukohale m\xc3\xb5nda seltsi kuuluda. \xc3\x9cheks uuemaks seltsiks on "suvehiidlased" v\xc3\xb5i "v\xc3\xb5sahiidlased", kelleks nimetatakse saarel suvitajaid.'